CHEWA เล็งออกหุ้นกู้วงเงิน 1.5 พันลบ.-ควักเงิน 45 ลบ.แจกปันผล 0.085 บ./หุ้น
CHEWA เล็งออกหุ้นกู้วงเงิน 1.5 พันลบ.-ควักเงิน 45 ลบ.แจกปันผล 0.085 บ./หุ้น
3 เม.ย. 2562

นายบุญ ชุน เกียรติ กรรมการผู้จัดการ บริษัท ชีวาทัย จำกัด (มหาชน) หรือ CHEWA เปิดเผยว่า การประชุมสามัญผู้ถือหุ้นประจำปี 2562 เมื่อวันที่ 2 เมษายน 2562 ที่ผ่านมา โดยผู้ถือหุ้นมีมติอนุมัติการออกและเสนอขายหุ้นกู้ในวงเงินไม่เกิน 1,500 ล้านบาท โดยหุ้นกู้มีอายุไม่เกิน 5 ปี นับตั้งแต่วันออกหุ้นกู้ และเป็นการออกหุ้นกู้เพิ่มเติมจากวงเงินสำหรับการออกและเสนอขายหุ้นกู้เดิม ซึ่งบริษัทได้รับอนุมัติจากที่ประชุมสามัญผู้ถือหุ้นประจำปี 2560 และ 2561
โดยการได้รับอนุมัติการออกหุ้นกู้ดังกล่าว ทำให้บริษัทมีวงเงินรวมสำหรับการออกหุ้นกู้ของบริษัท รวมทั้งสิ้นไม่เกิน 4,500 ล้านบาท และที่ผ่านมาบริษัทได้ดำเนินการออกและเสนอขายหุ้นกู้ให้แก่ผู้ลงทุนสถาบันและผู้ลงทุนรายใหญ่ลงทุนจำนวน 3 ครั้ง แบ่งเป็น ครั้งที่ 1/2561 จำนวน 498.50 ล้านบาท และครั้งที่2/2561 จำนวน 1,200 ล้านบาท และล่าสุดครั้งที่ 1/2562 จำนวน 486 ล้านบาทซึ่งหลังจากหักวงเงินที่บริษัทออกหุ้นกู้ดังกล่าวแล้ว ส่งผลให้บริษัทจะมีวงเงินสำหรับการออกหุ้นกู้จำนวน 2,315.50 ล้านบาท
ขณะที่วัตถุประสงค์การออกหุ้นกู้ครั้งนี้ เพื่อใช้ส่งเสริมสภาพคล่องและใช้เป็นเงินลงทุนในการขยายธุรกิจ และเป็นเงินทุนหมุนเวียนของบริษัท เพื่อวัตถุประสงค์อื่นๆ ตามที่คณะกรรมการบริษัทเห็นสมควร โดยประโยชน์ของการออกและเสนอขายหุ้นกู้ เพื่อเพิ่มทางเลือกในการหาแหล่งเงินทุน ทำให้สามารถระดมเงินทุนได้ทันทีเพื่อตอบสนองต่อความผันผวนของอัตราดอกเบี้ย รวมถึงยังเป็นการเพิ่มความแข็งแกร่งของฐานะการเงิน และหากเทียบกับการออกหุ้นทุน โดยดอกเบี้ยหุ้นกู้จะถูกกว่า ส่งผลให้ภาระภาษีเงินได้นิติบุคคลของบริษัทลดลง
สำหรับการเสนอขาย โดยบริษัทจะเสนอขายต่อผู้ลงทุนในประเทศและต่างประเทศให้แก่ประชาชนทั่วไป, นักลงทุนสถาบัน, นักลงทุนรายใหญ่, ผู้ลงทุนโดยเฉพาะเจาะจง และบุคคลใดๆ โดยอาจจะเสนอขายหุ้นกู้ทั้งจำนวน หรือบางส่วนในคราวเดียวกันหรือหลายครั้ง รวมทั้งอาจจะเสนอขายในลักษณะหมุนเวียน (Revolving Basis)
นอกจากนี้ในการประชุมผู้ถือหุ้นครั้งนี้ได้มีมติอนุมัติการจ่ายเงินปันผลสำหรับผลการดำเนินงานประจำปี2561 อยู่ที่ 0.085 บาทต่อหุ้น หลังจากก่อนหน้านี้คณะกรรมการบริษัทได้อนุมัติการจ่ายเงินปันผลระหว่างกาลสำหรับผลการดำเนินงานปี 2561 ไปแล้วในอัตรา 0.050 บาทต่อหุ้น ทำให้เหลือการจ่ายเงินปันผลอีกจำนวน 0.035 บาทต่อหุ้น โดยคิดเป็นเงินจำนวน 45 ล้านบาท ซึ่งได้กำหนดวันที่ไม่ได้รับสิทธิปันผล(XD) ในวันที่ 10 เมษายน 2562 รวมทั้งได้กำหนดรายชื่อผู้ถือหุ้นที่มีสิทธิรับเงินปันผล (Record date) ในวันที่ 11 เมษายน 2562 และมีกำหนดจ่ายปันผลในวันที่ 29 เมษายน 2562